
     Republika Hrvatska
Trgovački sud u Zagrebu
  Zagreb, Amruševa 2/II
  66. St-2139/16

R E P U B L I K A   H R V A T S K A

R J E Š E N J E

Trgovački sud u Zagrebu po sucu tog suda Mislavu Kolakušiću, postupajući po prijedlogu dužnika AUTOS-SERVIS ZELINA d.d., Katarine Krizmanić 1, Sveti Ivan Zelina, OIB:92655553055, radi sklapanja predstečajne nagodbe, 7. listopada 2016.,

r i j e š i o  j e
	
Obustavlja se postupak radi sklapanja predstečajne nagodbe povodom prijedloga AUTOS-SERVIS ZELINA d.d., Katarine Krizmanić 1, Sveti Ivan Zelina, OIB:92655553055.

Obrazloženje

Predlagatelj-dužnik je ovom Sudu 17. prosinca 2013. temeljem odredbe članka 66. Zakona o financijskom poslovanju i predstečajnoj nagodbi ("Narodne novine" broj 108/12,  144/12, 81/13 i 112/13 dalje: ZFPPN) podnio prijedlog za sklapanje predstečajne nagodbe. Uz prijedlog je dostavljeno izvršno rješenje u kojem je utvrđeno da su za Plan financijskog restrukturiranja glasali vjerovnici čije tražbine prelaze 2/3 vrijednosti utvrđenih tražbina te da je postupak proveden sukladno Zakonu o financijskom poslovanju i predstečajnoj nagodbi.
Iz dokumentacije koja prileži spisu predmeta utvrđeno je kako slijedi.
Da je dužnik u prijedlogu za otvaranje postupka predstečajne nagodbe Financijskoj agenciji od 9. srpnja 2013., izjavio da ukupni iznos obveza na dan podnošenja prijedloga iznosi 3.514.407,00 kn.
Da je u rješenju o utvrđivanju tražbina FINA Regionalni centar: Zagreb, Nagodbeno vijeće: ZG10, Klasa: UP - I/110/07/13-01/4666, Ur. br: 04-06-13-4666-69 od 30. rujna 2013. utvrđeno da utvrđene tražbine vjerovnika iznose 1.372.847,95 kn, ukupan iznos utvrđenih tražbina iznosi 1.519.041,35 kn, dok ukupan iznos osporenih tražbina iznosi 31.504,24 kn.
Prijedlogom za sklapanje predstečajne nagodbe je predviđeno: 
„Za sve vjerovnike: Otpis tražbina kod svih vjerovnika za redovne kamate, zatezne kamate, sudske troškove i druge troškove, nastale za tražbine utvrđene u postupku predstečajne nagodbe.
Za prvu grupu vjerovnika: kod tijela javne uprave otpis zateznih kamata i otpis 40% glavnice i obročna otplata 60% glavnice u 48 (četrdesetosam) jednakih mjesečnih obroka (anuiteta) uz 4,5% kamata s počekom od 12 (dvanaest) mjeseci;
i trgovačkih društava u većinskom državnom vlasništvu otpis zateznih kamata i otpis 40% glavnice i obročna otplata 60% glavnice u 48 (četrdesetosam) jednakih mjesečnih obroka (anuiteta) uz 4,5% kamata s počekom od 24 (dvadesetčetiri) mjeseca;
Za drugu grupu vjerovnika: kod financijskih institucija otpis 20% glavnice i obročna otplata 80% glavnice beskamatno u 10 (deset) jednakih mjesečnih obroka.
Za treću grupu vjerovnika: kod ostalih vjerovnika dobavljača otpis kamata i otpis 40% glavnice i obročna otplata 60% glavnice beskamatno u 60 (šezdeset) jednakih mjesečnih obroka.
Iz tako sastavljeno prijedloga nagodbe jasno proizlazi da su predviđeni različiti načini namirenja tražbina vjerovnika, odnosno da su različiti vjerovnici stavljeni u povoljniji položaj u odnosu na druge vjerovnike te da s njihovom imovinom postupa na različit način, što je suprotno odredbama članka 14. Ustava RH koji nalaže jednakost svih pred zakonom, pa time i svih vjerovnika, članka 48. Ustava RH kojim se jamči pravo vlasništva te članka 49. Ustava RH koji ističe da su poduzetnička i tržišna sloboda temelj gospodarskog ustroja Republike Hrvatske te da država osigurava svim poduzetnicima jednak pravni položaj na tržištu.
Odredbom članka 66. stavak 15. ZFPPN-a, propisano je da se u postupku pred sudom na odgovarajući način primjenjuju pravila izvanparničnog postupka u postupku pred trgovačkim sudovima.
S obzirom da Republika Hrvatska nema Zakon o izvanparničnom postupku, za pretpostaviti je da je Zakonodavac mislio na odredbe Zakona o vanparničnom postupku „Službene novine Kraljevine Jugoslavije, 45-175/1934 od 1. kolovoza 1934. koji u dijelu „Primena propisa Građanskog parničnog postupnika § 21. određuje da  (1) Ukoliko ovaj zakon nema posebnih naređenja, u ovom postupku će se, i pored slučajeva posebice navedenih u ovom zakonu, shodno primenjivati propisi Građanskog parničnog postupnika.“ slijedom čega se u ovom postupku predstečajne nagodbe primjenjuju odredbe Zakona o parničnom postupku ("Narodne novine" broj 53/91,1 91/92,112/99, 88/01, 117/03, 88/05, 02/07, 84/08, 96/08, 123/08, 57/11, 148/11 i 25/13 – dalje ZPP).
Odredbom članka 321. stavak 1. ZPP, između ostalog, određeno je da stranke mogu tijekom cijelog postupka pred parničnim sudom do njegovog pravomoćnog okončanja zaključiti nagodbu o predmetu spora (sudska nagodba).
Odredbom stavka 4. istog članka ZPP-a određeno je da se pred sudom ne može zaključiti nagodba u pogledu zahtjeva kojima stranke ne mogu raspolagati (članak 3. stavak 3 ZPP-a).
Odredbom članka 3. stavak 2. ZPP-a određeno je da Sud neće uvažiti raspolaganja stranaka koja su u suprotnosti s prisilnim propisima i propisima javnog morala.
Sud smatra da je ocjenu Ustavnosti pojedinih odredbi Zakona potrebno promatrati kroz oblike njegove primjene u praksi. Pojedine odredbe Zakona stječu svojstvo neustavnosti, ako omogućuju njegovu zloupotrebu, odnosno ako se njime grubo vrijeđaju odredbe Ustava i prava i jednakost građana.
Zloupotreba Zakona u korist pojedinaca ili trgovačkih društava u pojedinačnom slučaju primjene zakona predstavlja nezakonitost, dok učestale istovrsne povrede Zakona predstavljaju povredu Ustava, jer tada odredbe zakona postaju alat za povredu Ustava RH na štetu fizičkih i pravnih osoba te Republike Hrvatske.
Odredbom članka 117. Ustava Republike Hrvatske („Narodne novine“ broj 56/90, 135/97, 8/98,  113/00, 124/00, 28/01, 41/01, 55/01, 76/10, 85/10 dalje Ustava RH) određeno je da sudbenu vlast obavljaju sudovi, sudbena vlast je samostalna i neovisna te da sudovi sude na temelju Ustava, zakona, međunarodnih ugovora i drugih važećih izvora prava.
Odredbom članka 5. ZOS-a propisano je da sudovi sude na temelju Ustava, međunarodnih ugovora, zakona i drugih važećih izvora prava.
Temeljna funkcija sudova RH je suđenje, odnosno donošenje odluka o postavljenim zahtjevima, prijedlozima, tužbama na način da se isti uvažavaju ili odbijaju, odnosno odbacuju u slučaju formalnih nedostataka.
Osnovno pravilo za postupanje sudova koji primjenjuju zakon u situaciji sukoba pravnih pravila; propis koji je na nižoj razini u hijerarhiji pravnih propisa neće biti primijenjen ukoliko je u suprotnosti s propisom višeg ranga u hijerarhiji pravnih propisa.
Iako Trgovački sudovi temeljem odredbi ZFPPN-om "nisu ovlašteni ocjenjivati" je li u prethodnom postupku došlo do povreda Ustava i zakonitosti, isti su temeljem odredbi članka 321. stavak 1. ZPP-a, „stranke mogu tijekom cijelog postupka pred parničnim sudom do njegovog pravomoćnog okončanja zaključiti nagodbu o predmetu spora (sudska nagodba)“, u svezi odredbe članak 321. stavak 4. ZPP-a, „pred sudom ne može zaključiti nagodba u pogledu zahtjeva kojima stranke ne mogu raspolagati (članak 3. stavak 3 ZPP-a)“, te odredbe članka 3. stavak 2. ZPP-a, sud neće uvažiti raspolaganja stranaka koja su u suprotnosti s prisilnim propisima i propisima javnog morala“, ovlašteni meritorno odbiti prijedlog za sklapanje predstečajne nagodbe.
Dakle, obveza je sudova da nakon primitka prijedloga za sklapanje predstečajne nagodbe izvrše provjeru predmetnog prijedloga, te ukoliko utvrde da je u prethodnom postupku došlo do povreda Ustava RH odnosno drugih zakona i međunarodnih ugovora, trebaju odbiti prijedlog za sklapanje predstečajne nagodbe, s obzirom da sud može isključivo odobriti, odbaciti ili odbiti prijedlog za sklapanje predstečajne nagodbe, a ne i ponoviti postupak utvrđenja tražbina i glasanja o prihvaćanju plana predstečajne nagodbe, odnosno u potpunosti i valjano utvrditi činjenično stanje i stvarne vjerovnike.
Sud ne može odobriti sklapanje sudske nagodbe prema kojoj se pojedini vjerovnici stavljaju u povlašteni položaj u odnosu na druge vjerovnike, a s obzirom da Sud nema ovlasti mijenjati prijedlog nagodbe na način da bi svi vjerovnici bili u istom položaju, te je rješenjem Stpn-406/13 od 24. srpnja 2015. odbio sklapanje predstečajne nagodbe.
Povodom žalbe dužnika protiv navedenog rješenja Visoki trgovački sud RH je rješenjem Pž-6318/15 od 10. veljače 2016. uvažio žalbu dužnika i ukinuo navedeno rješenje ovog Suda te predmet vratio na ponovni postupak.
Rješenjem Ustavnog suda RH U-I-5181/2012 i dr. od 20. listopada 2015. odbačeni su prijedlozi za ocjenu suglasnosti više članaka Zakona o financijskom poslovanju i predstečajnoj nagodbi koji se odnose na postupak predstečajne nagodbe („Narodne novine“ broj 108/12, 144/, 81/13 i 112/13) i to 
- Dario Čehić iz Poreča, predmet broj: U-I-5181/2012, prijedlog zaprimljen 10. listopada 2012., kojim je osporio članke 30., 31. i 87. Zakona o financijskom poslovanju i predstečajnoj nagodbi ("Narodne novine" broj 108/12.);
- Marica Domijan iz Zagreba, predmet broj: U-I-2948/2013, prijedlog zaprimljen 21. svibnja 2013., kojim je osporila članke 28. i 30. Zakona o financijskom poslovanju i predstečajnoj nagodbi ("Narodne novine" broj 108/12. i 144/12.);
- društvo Cestar d. o. o. Slavonski Brod, predmet broj: U-I-3291/2013, prijedlog zaprimljen 6. lipnja 2013., kojim osporava članke 44., 45., 46., 61., 62. i 63.  Zakona o financijskom poslovanju i predstečajnoj nagodbi ("Narodne novine" broj 108/12. i 144/12.);
- Mislav Kolakušić iz Zagreba, predmet broj: U-I-4175/2013, prijedlog zaprimljen 29. srpnja 2013., kojim je osporio članak 12.a stavak 2. Zakona o izmjenama i dopunama Zakona o financijskom poslovanju i predstečajnoj nagodbi ("Narodne novine" 81/13.), članak 27. stavak 5. Uredbe o izmjenama i dopunama Zakona o financijskom poslovanju i predstečajnoj nagodbi ("Narodne novine" broj 144/12.), članke 30. stavak 4., 33. stavak 2. i 60. stavke 2., 3. i 4. Zakona o financijskom poslovanju i predstečajnoj nagodbi ("Narodne novine" 108/12.), članak 60. stavke 2., 4. i 5. Uredbi o izmjenama i dopunama Zakona o financijskom poslovanju i predstečajnoj nagodbi ("Narodne novine" broj 144/12.), članke 60. stavke 2., 5. i 7. i 66. stavak 15. Zakona o izmjenama i dopunama Zakona o financijskom poslovanju i predstečajnoj nagodbi ("Narodne novine" 81/13.), članke 72.a i 81. stavak 2. Uredbe o izmjenama i dopunama Zakona o financijskom poslovanju i predstečajnoj nagodbi ("Narodne novine" broj 144/12.) i članak 81. stavke 2. i 3. Zakona o izmjenama i dopunama Zakona o financijskom poslovanju i predstečajnoj nagodbi ("Narodne novine" 81/13.);
- društvo Olma d. d. Makarska, predmet broj: U-I-4400/2013, prijedlog zaprimljen 12. kolovoza 2013., kojim osporava članke 27. stavak 1., 34. stavak 3. i 63. stavak 2. Zakona o financijskom poslovanju i predstečajnoj nagodbi ("Narodne novine" broj 108/12. i 144/12.), 
- Ramiz Pandžić iz Osijeka, predmet broj: U-I-4416/2013, prijedlog zaprimljen 14. kolovoza 2013., kojim je osporio članke 65.a stavke 2., 3., 4. i 5. te članak 72.a stavak 3. Zakona o financijskom poslovanju i predstečajnoj nagodbi ("Narodne novine" broj 108/12., 144/12. i 81/13.);
- Ivo Jukić iz Podstrane, predmet broj: U-I-4419/2013, prijedlozi zaprimljeni 13. kolovoza 2013. (napominje se da je oba prijedloga predlagatelja od 13. kolovoza 2013. Ustavni sud zaprimio i razmatrao pod jedinstvenim ustavnosudskim predmetom broj: U-I-4419/2013), kojima osporava članke 65.a stavke 2., 3., 4. i 5. te članak 72.a Zakona o financijskom poslovanju i predstečajnoj nagodbi ("Narodne novine" broj 108/12.,144/12. i 81/13.);
- Borko Šamija iz Zagreba, predmet broj: U-I-4531/2013, prijedlog zaprimljen 27. kolovoza 2013., kojim se u cijelosti pridružuje prijedlogu predlagatelja Mislava Kolakušića iz Zagreba;
- Tomislav Šušnjar iz Zagreba, predmet broj: U-I-4598/2013, prijedlog zaprimljen 5. rujna 2013., kojim se osporavaju članci istovjetni prijedlogu predlagatelja Mislava Kolakušića iz Zagreba;
- Hrvoje Šimić iz Marije Bistrice, predmet broj: U-I-4616/2013, prijedlog zaprimljen 9. rujna 2013., kojim se osporavaju članci 27. stavak 4., 36. stavak 3., 41. stavak 1. točke 5. i 7., 42. stavak 1. točke 2. i 5. i stavak 2., 47., 49. stavak 2., 60. stavci 2. i 3. i dio stavka 4., 68. stavak 2., 70. stavak 5., 71. stavak 3., 80. stavak 3., 81. stavak 2. i 82. stavak 1. Zakona o financijskom poslovanju i predstečajnoj nagodbi ("Narodne novine" broj 108/12.);
- Gergeta Redento iz Pule, predmet broj: U-I-4648/2013, prijedlog zaprimljen 13. rujna 2013., kojim se osporavaju članci istovjetni prijedlogu predlagatelja Mislava Kolakušića iz Zagreba;
- društvo Porr Hrvatska d. o. o. Samobor, predmet broj: U-I-5385/2013, prijedlog zaprimljen 31. listopada 2013., kojim osporava članke 60. stavke 2., 3. i 4., 62. stavak 4. i 63. stavke 1. i 2. Zakona o financijskom poslovanju i predstečajnoj nagodbi ("Narodne novine" broj 108/12.), zatim članke 22. stavke 2., 4. i 5. i 24. stavak 1. Uredbe o izmjenama i dopunama Zakona o financijskom poslovanju i predstečajnoj nagodbi ("Narodne novine" broj 144/12.) te članke 33. stavke 2., 5. i 7, 35. stavke 1. i 2. i 39. stavak 15. Zakona o izmjenama i dopunama Zakona o financijskom poslovanju i predstečajnoj nagodbi ("Narodne novine" 81/13.);
- društvo Geoput d. o. o. Ivanec, predmet broj: U-I-5442/2013, prijedlog zaprimljen 6. studenoga 2013., kojim osporava članke 30. stavak 4., 33. stavak 2. i 77. Zakona o financijskom poslovanju i predstečajnoj nagodbi ("Narodne novine" 108/12.) te članke 12.a, 60. stavke 2., 5. i 7., 63. stavak 2., 72.a i 82. stavke 3. i 4. Zakona o izmjenama i dopunama Zakona o financijskom poslovanju i predstečajnoj nagodbi ("Narodne novine" 81/13.);
- Udruga pravnika u gospodarstvu Zagreba, predmet broj: U-I-5744/2013, prijedlog zaprimljen 26. studenoga 2013., dopuna prijedloga zaprimljena 12. prosinca 2013., kojim osporava članak 12.a stavke 1. i 2. Zakona o financijskom poslovanju i predstečajnoj nagodbi ("Narodne novine" broj 108/12., 81/13. i 112/13.); 
- Predrag Trutin iz Zagreba, predmet broj: U-I-63/2014, prijedlog zaprimljen 3. siječnja 2014., kojim je osporio članke 27. stavak 1., 34. stavak 3., 55. i 70. stavak 2. Zakona o financijskom poslovanju i predstečajnoj nagodbi ("Narodne novine" broj 108/12., 144/12., 81/13. i 112/13.);
- Branislav Janjanin, Tihana Janjanin i Romana Eibl, svi iz Zagreba, predmet broj: U-I-826/2014, prijedlog zaprimljen 21. veljače 2014., kojim osporavaju članak 28. Zakona o financijskom poslovanju i predstečajnoj nagodbi ("Narodne novine" broj 108/12., 144/12., 81/13. i 112/13.);
- društvo PTMG d. o. o. Gornji Stupnik, predmet broj: U-I-1319/2014, prijedlog zaprimljen 17. ožujka 2014., kojim osporava članke 33. stavak 2. i 60. stavke 2., 3. i 4. Zakona o financijskom poslovanju i predstečajnoj nagodbi ("Narodne novine" broj 108/12.), članke 60. stavke 2., 4. i 5. i 72.a Uredbe o izmjenama i dopunama Zakona o financijskom poslovanju i predstečajnoj nagodbi ("Narodne novine" broj 144/12.), članke 60. stavke 2., 5. i 7. i 66. stavak 15. Zakona o izmjenama i dopunama Zakona o financijskom poslovanju i predstečajnoj nagodbi ("Narodne novine" 81/13.), članak 81. stavak 2. Zakona o financijskom poslovanju i predstečajnoj nagodbi ("Narodne novine" 144/12. i 112/13.) i članak 81. stavak 3. Zakona o financijskom poslovanju i predstečajnoj nagodbi ("Narodne novine" broj 81/13. i 112/13.);
- Ljiljana Tomašević, Igor Tomašević, Miroslav Tomašević i Mile Tomašević, svi iz Skakavca, predmet broj: U-I-1955/2014, prijedlog zaprimljen 18. travnja 2014., kojim osporavaju članak 28. Zakona o financijskom poslovanju i predstečajnoj nagodbi ("Narodne novine" broj 108/12., 144/12., 81/13. i 112/13.);
- Stanko Vujčić iz Slavonskog Broda, predmet broj: U-I-2761/2014, prijedlog zaprimljen 3. lipnja 2014., kojim osporava članak 25. stavak 1. Zakona o financijskom poslovanju i predstečajnoj nagodbi ("Narodne novine" broj 108/12., 144/12. i 81/13.); i
- Martin Vlašić iz Splita, predmet broj: U-I-708/2015, prijedlog zaprimljen 11. veljače 2015., kojim osporava članke 28. stavak 1., 51. stavak 2., 52., stavak 2. točku 4. i 70. stavak 3. Zakona o financijskom poslovanju i predstečajnoj nagodbi ("Narodne novine" broj 108/12., 144/12., 81/13. i 112/13.).
Ustavni sud RH je izrazio stajalište:
„3.1.	Članci 445. stavak 2. i 446. SteZ-a glase: 
Prestanak važenja 
Članak 445.
(...)
(2) Danom stupanja na snagu ovoga Zakona u Zakonu o financijskom poslovanju i predstečajnoj nagodbi ('Narodne novine', br. 108/12., 144/12., 81/13. i 112/13.) prestaje važiti odredba članka 1. točke 3., odredbe članka 3. točaka 10., 11., 12., 14. i 15., članak 17. stavak 7., članak 88. stavak 1., točke 3. - 6. te članci 18. - 86. toga Zakona.
(...)		
Stupanje na snagu
Članak 446.
Ovaj Zakon objavit će se u 'Narodnim novinama', a stupa na snagu 1. rujna 2015."
3.2.	Iz navedenog slijedi da su osporeni članci ZoFPiPN-a prestali važiti stupanjem na snagu SteZ-a, to jest 1. rujna 2015.“
te zaključio:
„Budući da su osporeni članci, prestali važiti stupanjem na snagu SteZ-a, ne postoje pretpostavke za odlučivanje o biti stvari u ovom ustavnosudskom postupku.“
S obzirom na jasno i izričito stajalište Ustavnog suda RH da su odredbe Zakona o financijskom poslovanju i predstečajnoj nagodbi koji se odnose na postupak predstečajne nagodbe („Narodne novine“ broj 108/12, 144/, 81/13 i 112/13) prestale važiti stupanjem na snagu Stečajnog zakona (NN 71/15), ne postoje pretpostavke za odlučivanje o biti stvari u ovom sudskom postupku.

U Zagrebu 7. listopada 2016.
Sudac:
Mislav Kolakušić v.r.

Uputa o pravnom lijeku:
Protiv ovog rješenja dopušteno je podnijeti žalbu u roku od osam dana računajući od primitka prijepisa presude. Žalba se podnosi ovom sudu, pismeno, u tri primjerka, a o žalbi odlučuje Visoki trgovački sud Republike Hrvatske.


					Za točnost otpravka - ovlašteni službenik						     	         Ivana Stampf

